পরম প্রতিপক্ষ থেকে ‘বিএফএফ’-এ রূপান্তরিত হয়েছেন বিগ বস সেলেব হিনা খান এবং শিল্পা শিন্দে। এতটাই কাছাকাছি এসে গেছেন দু’জন যে, পরস্পরকে চুমু খেতেও বাদ রাখেননি। জড়াজড়ি করাও চলছে প্রতি মুহূর্তে। তবে শো-এর শেষ সপ্তাহে এসে এত রস উথলে উঠছে কেন দুই ‘জংলি বিল্লি’-এর মধ্যে? তা হলে কি এতদিনের প্রতিপক্ষতা শুধু শো-এর টিআরপি বাড়ানোর পাবলিসিটি স্টান্ট ছিল?

হিনা খান এবং শিল্পা শিন্দে। (ছবি সৌজন্যে বিগ বসের ফেসবুক)
না, শত্রুতা ভোলেননি দুই অভিনেত্রীর কেউই। টাস্ক পরফরর্ম্যান্সের জন্যই এত গলায় গলায় বন্ধুত্ব পাতিয়েছেন হিনা-শিল্পা, এমনই প্রকাশ পেয়েছে এক সর্বভারতীয় সংবাদমাধ্যমের খবরে। সিজনের শেষ সপ্তাহের টাস্কের দায়িত্ব বিকাশ গুপ্তর কাঁধে পড়ায় দুই অভিনেত্রীকে পরস্পরের সঙ্গে জড়িয়ে থাকার হুকুম দেন তিনি। দশ মিনিট ছাড়া পরস্পরকে চুমু খাওয়ার কথাও জানান বিকাশ। শর্ত ছিল, শাড়ি পড়েই সব কাজ করতে হবে দুই অভিনেত্রীকে। নিজের অপরিষ্কার জামাও গোছাতে বলেন তিনি হিনাকে। শিল্পার কাঁধে ছিল বাসুন্দি গুজরাতি এক মিষ্টি বানিয়ে নিজের হাতে বিকাশকে খাওয়ানোর দায়িত্ব। শুধু তাই নয়, সহ-প্রতিযোগী পুনীশ শর্মাকে তাঁর চুল কেটে ফেলার আদেশও দেন বিকাশ। অবশ্য হুকুমের তামিল না করে বেল টিপে টাস্ক থেকে বেরিয়ে যান পুনিশ।

শাড়ি পড়েছেন শিল্পা শিন্দে। (ছবি সৌজন্যে বিগ বসের ফেসবুক)
তবে কি নিজের উপরে হওয়া সব অন্যায়ের প্রতিশোধ নিলেন বিকাশ? শেষ সপ্তাহে এসেও হাই ভেল্টেজ ড্রামার অন্ত নেই বিগ বসের বাড়িতে। গত সপ্তাহে শো-কে বিদায় জানিয়েছেন আকাশ দাদলানি। এছাড়াও ইতিউতি গুঞ্জন শোনা যাচ্ছে যে, শো-এর সঞ্চালক সলমন খানের মা সলমা খানও নাকি শিল্পা শিন্দের ভক্ত। তাহলে কি ট্রফি এবং ৫০ লক্ষ টাকা আসতে চলেছে শিল্পার ঘরেই? সব প্রশ্নের উত্তর মিলবে ১৪ জানুয়ারি।